
U studiji se razmatra ciklus zidnih slikarija očuvan u manjim fragmentima na sjevernom zidu lađe 
župne crkve svetog Brcka na Kalniku. Na početku je dan kraći osvrt na kult svetog Brcka, koji se veoma 
rijetko sreće u hrvatskim zemljama. Razmotreni su očuvani fragmenti dviju naslikanih scena iz svetačkih 
života, dok su dva manja fragmenta zanemarena. Analiza je provedena sa stanovišta ikonografskog 
sadržaja i ikonološkog položaja fragmenata. 

U najvećoj je mjeri očuvana scena smrti svetog Petra mučenika (iz Verone), svetca čiji su prikazi 
veoma rijetki u Hrvatskoj. Dominikanski svetac mučenik iz 13. stoljeća najčešće se prikazuje u sceni 
mučeničke smrti. Posebnosti su ovog prikaza tri svetačke krune koje mu prinose anđeli, a simboliziraju 
mučeništvo, čistoću i predanost vjeri. Svetac pada pod smrtonosnim udarcima ubojice i na tlu pokazuje 
prstom riječi Vjerovanja dok mu se druga ruka oslanja o stablo. Izvodi se zaključak da stablo simboli- 
zira biblijsko drvo života. Lik donatora koji kleči pred svetcem, u pomodnome je magnatskom kostimu 
koji pomaže da predložimo korekciju prijašnje datacije, odnosno da ju iz druge polovine 14. stoljeća 
pomaknemo u prvu četvrtinu 15. stoljeća. 

Drugi fragment prikazuje redovnikovu glavu koja je obilježena napisom. Oštećeni napis ostavlja 
dvojbu radi li se o svetom Benediktu ili svetom Benjaminu. 


Ključne riječi: Kalnik, zidne slikarije, Petar mučenik, dominikanci, skolastika, donator, gotika, 
ikonografija, ikonologija 


Crkva svetog Brcka na Kalniku župna je 
crkva naselja Kalnika na istoimenu brdu. Ovdje se 
spominje od 1421. godine! kao filijalna kapela žu- 
pne crkve svetog Martina. Nije poznato kada 
je crkva svetog Brcka kao župna zamijenila 
staru crkvu svetog Martina, štoviše, čini se da 
je jedno vrijeme djelovala kao župna crkva za 
naselje Brezovicu istodobno s još uvijek župnom 
crkvom svetog Martina. Župna crkva svetog Brcka 
potvrđena je 1440.) dok se župna crkva svetog 
Martina spominje još 1501. godine.* Kako su tema 


ra 


MHEZ VIL, 1994., doc. 5, 31. siječnja 1421.: (...) in persona discreti viri 
domini Martini, plebani ecclesie sancti Martini de sub Maiori Kemlek 
(...) in ecclesia sancti Brictii (...). 

MHEZ VI. 1994., doc. 559, 16. travnja 1440.: (...) rector parrochialis 
ecclesie sancti Brictii sub Kemluk (...). 

Buturac, 1984., br. 415, str. 88: 1501. Matthias plebanus sancti Martini 
sub maiori Kemluk. 

ove studije zidne slike u lađi crkve, na pitanja 
geneze izgradnje osvrtat ćemo se samo prigo- 
dice prema potrebi, posebno što smo tu temu već 
obrađivali.“ 


Na prvi pogled privlači pozornost titular 
crkve: sveti Brcko (Brikcij, Brictius, Brice) svetac 
je iz 4. — 5. stoljeća, biskup u francuskom gradu 
Toursu, gdje je na biskupskoj stolici naslijedio svog 
učitelja 1 mentora, svetog Martina. Kult svetog 
Brikcija nije raširen hrvatskim zemljama, a nema 
ni toponomastičkih potvrda za eventualnu prijašnju 
prisutnost takva kulta. Naime, osim dviju crkava 
svetog Brcka postoji tek nekoliko toponima veza- 
nih uz Brcka, Brckovšćina kod Križevaca, Brckov- 


4 Balog, 1996.a; Balog, 1996.b; Balog, 2003. 

PRILOG 1 — Crkva svetog Brcka na Kalniku, kompozici- 
ja: Mučeništvo svetog Petra iz Verone, s donatorom. 
Fotografija: Z. Balog. 


ljani kod Dugog Sela (gdje se i nalazi druga crkva 
istog titulara), Brcković Draga na Dobri nedaleko 
od Duge Rese te Bričanci kod Svet-vinčenta u Is- 
tri. Upravo nas stoga iznenađuje da se obje crkve 
i jedan od toponima, Brckovšćina, nalaze na malu 
prostoru između Dugog Sela i Križevaca. Jednako 
je Jasno vidljiva 1 vezanost kulta ovog svetca uz 
kult njegova mentora, svetog Martina, pa se tako 
obje crkve utemeljuju kao filijalne kapele crkvama 
svetog Martina, župnoj crkvi Velikoga Kalnika, 
odnosno crkvi svetog Martina na Martinbregu nad 
Dugim Selom. Jednako 1 selo Brckovšćina nalazi 
se na domak selu Svetomu Martinu zapadno od 
Križevaca. Ne treba ipak prešutjeti da je osobno 
ime Brcko (Bricius) u kalničkom kraju potvrđeno 
od početka 15. stoljeća. 


Ciklus zidnih slikarija u crkvenoj lađi 


Crkva svetog Brcka građena je, smatramo, 
negdje nakon polovine 14. stoljeća, a najkasni- 
Ji mogući datum izgradnje bit će datum kada 
su datirane zidne slikarije u crkvenoj lađi. A. 
Deanović smatra ih djelom druge polovine 14. 
stoljeća, što se tipološki poklapa s prepoznatljivim 
građevinskim svojstvima crkve u prvoj gotičkoj 
fazi. Izvorno je to bila naime pravokutna crkvena 
lađa, a svetište je, sudeći prema širem kontekstu, 


5 MHEZ V., 1992., doc. 187, 30. studenoga 1404.: (...) filius Iacobi dicti 
Chemer de Kosouch, et Briccius, filius Iohannis de eadem (...). 
6 Deanović, 1961., str. 26. 





bilo pravokutno." U crkvenoj lađi očuvane su na 
sjevernom zidu zidne slikarije, koje su prije vjero- 
jatno pokrivale čitavu površinu crkve. Zidne plohe 
bile su podijeljene na registre, a registri opet na 
pravokutna polja. Polja su bila međusobno odijelje- 
na dekorativnim obrubima, a polja su predstavljala 
tematske 1 likovne cjeline. Polja se ne poklapaju 
međusobno te iz toga zaključujemo da nisu bila 
jednake veličine. Očuvani su dijelovi četiriju polja: 
dva polja u malim fragmentima, koji o sadržaju 
polja dopuštaju tek nagađanja, jedno polje saču- 
vano je u manjem dijelu, ali koji ipak daje glavu 
svetca i napis nad glavom, dok je jedno polje 
sačuvano gotovo u potpunosti. Za ikonografsko- 
-ikonološku analizu smatramo podobnima samo 
dva bolje sačuvana polja. 


U najpotpunije očuvanu polju u gornjem re- 
gistru prikaz je mučeništva svetca koji je već prije 
prepoznat kao Petar mučenik (Petar iz Verone). 
U kompoziciji vidimo nekoliko likova: najpotpuni- 
je je vidljiv redovnik dominikanac koji je posrnuo 
i pao na jedno koljeno, desnom rukom pokazuje 
(ili piše) napis na tlu, dok lijevom dodiruje stablo 
koje se nalazi usred kompozicije. Iako je njegova 
gesta oslanjanja na stablo u trenutku kada posrće 
pod udarcima oružja, logičan i spontan pokušaj 
da zadrži ravnotežu, čini se da redovnik samo 
dodiruje stablo bez krajnje namjere da se o njega 
odupre. Nasuprot njemu kleči donator: to je lik u 
bogatu nabranu ogrtaču bez rukava, obrubljenu 
krznom. Mladolik je, golobrad, srednje dugačke 
kose koja pada u uvojcima. Svetcu iza leđa nalaze 
se najmanje tri ljudska lika, od kojih mu jedan 
zabija oružje (bodež ili kratki mač) u leđa. S ove 
strane scena je odrezana u vrijeme barokne obnove 
crkve dozidanim polustupom. Drvo u sredini polja 
širi se u gornjoj trećini u krošnju, ispod krošnje 
pojavljuju se likovi (anđeli) koji promatraju scenu. 
Nad redovnikom lebdi nekoliko anđela koji nose 
tri krune, jednu veću 1 dvije manje. 


Sveti Petar mučenik najvažniji je domini- 
kanski svetac osim samog osnivača Reda, svetog 
Dominika. Rođen je u katarskoj (albigenškoj) 
obitelji u Veroni 1206. godine. Odgojen u ka- 
toličkoj vjeri, studirao je u Bolonji, a prilikom 


7 Balog, 2007., str. 58. 
8 Deanović, 1961., str. 22. 

pristupanja Dominikanskom redu imao je priliku 
primiti dominikanski habit osobno od tada još 
živoga svetog Dominika Guzmana. Petar se pro- 
slavio kao propovjednik: povijesna je činjenica da 
je firentinski gradski podestat dao porušiti neke 
zgrade i proširiti trg pred crkvom Santa Maria 
Novella kako bi što veće mnoštvo svijeta moglo 
na trgu pratiti njegove propovijedi. Bio je žestok 
borac protiv različitih gnostičkih učenja, poput 
albigenza i katara, koji su se iz južne Francuske 
raširili Lombardijom. Zbog revnosti godinu dana 
prije smrti imenovan je inkvizitorom s ovlastima 
nad čitavom sjevernom Italijom.“ Ista ta revnost 
međutim priskrbila mu je i neprijatelje u redovima 
onih koje je žestoko progonio: skupina katarskih 
odličnika platili su Carina da Balsama da ga 
presretne na putu u Milano 1 ubije. Carino ga 
je doista 6. travnja 1252. dočekao i najprije mu 
raskolio glavu, a zatim ga još probo mačem. Brata 
dominikanca, Dominika, koji je bio u pratnji s 
njime, također je ranio te je ovaj nekoliko dana 
poslije izdahnuo. Predaja govori da je Petar, umi- 
rući, svojom krvlju prstom u prašini puta počeo 
pisati riječi Vjerovanja Credo in Unum Deum...! 
Njegov se ubojica poslije pokajao, sam je stupio 
u Dominikanski red, a nakon smrti proglašen je 
blaženim. Petar iz Verone odmah je nakon smrti 
proglašen svetim već 1253. godine. Ova dramatič- 
na priča, koja je vjerojatno raspalila maštu suvre- 
menika jer im je donijela autentična mučenika 
njihova vremena, poput svetaca, junaka kršćanstva 
iz prvih stoljeća progona kršćana, dominantan je 
ikonografski motiv među malobrojnim standard- 
nim scenama svečeva života koje se prikazuju. 


Prikaz mučeničke smrti svetog Petra iz Ve- 
rone u crkvi svetog Brcka sukladan je uobičajenoj 
ikonografiji događaja u raznim elementima koji se 
obvezno i neobvezno pojavljuju. Osim lika donato- 
ra, koji je uvjetovan posebno narudžbom ove zidne 
slike, ostali su likovi dio standardnog repertoara 
prikaza mučeništva svetog Petra iz Verone. Svetac, 


9 Hall — Uhr, 1985., str. 584. 

10 Hall — Uhr, 1985., str. 584; Dulibić, 2007., navod prema »Zlatnoj 
legendi«. 

Dulibić, 2007., prema »Zlatnoj legendi«, prema životopisu svetog 
Petra mučenika Tommasa Agrija, svetac je u času smrti ispovijedao 
Vjerovanje. Smatrajući da u tom času nije imao snage govoriti te 
da nije imao drugog alata za pisanje, predaja je usvojila, a slikari 
ovjekovječili, da je svetac vlastitom krvlju pisao po tlu početna slova 
Vjerovanja. 


1 

PRILOG 2 — Mučeništvo svetog Petra iz Verone, detalj 
sa slike Stigmatizacija svetog Franje Asiškog i mučeništvo 
svetog Petra iz Verone, autor Giovanni da Fiesole (Fra 
Angelico). Fototeka — Strossmayerova galerija starih 
majstora, Zagreb. 


njegov ubojica, trenutak kada ga Carino probada, 
napis koji svetac pokazuje na tlu (nekad ga piše 
krvlju, a nekad samo pokazuje prstom), krune nad 
svečevom glavom i ostali ovozemaljski 1 nebeski 
promatrači događaja. Je li se na desnom, izgu- 
bljenom kraju slike nalazio i drugi redovnik, brat 
Dominik koji je pratio svetog Petra, možemo samo 
nagađati, ali to je veoma vjerojatno s obzirom 
na njegovo redovito pojavljivanje u prikazima 
mučeništva svetog Petra. 

Kako bismo smjestili kalničku slikariju u 
ikonografski kontekst, promotrit ćemo neke druge 
prikaze istog svetca. Petar mučenik redovito se 
prikazuje ili u nizu svetaca kao stojeća figura koju 
određuju obvezni atributi, ili, kao što je slučaj i na 
kalničkoj slici, u trenutku mučeničke smrti. 


Popularni dominikanski svetac posebno je 
omiljena tema dominikanskog slikara blaženog 
Giovannija da Fiesole (Fra Angelico). Njegov 
matični samostan svetoga Marka u Firenci čuva 
poliptih svetog Petra mučenika,“ u gotičkoj maniri 
rađenu sliku podijeljenu na tri velika polja. U 


12 Morante — Baldini, 1970., kat. br. 1, str. 85 — 86. 

desnom polju pored Tome Akvinskog prikazan je 
redovnik krvave glave, s knjigom u jednoj i perom 
u drugoj ruci. Iznad polja triptiha, u međuprostoru 
pod segmentnim lukom, dvije su scene iz sveče- 
va života: lijevo je scena u kojoj propovijeda s 
balkona, a na desnoj strani prikaz mučeničke 
smrti. I ovdje vidimo već ranjenog brata Do- 
minika, koji gleda posrnulog Petra koji piše po tlu 
riječi Vjerovanja. Carino već posrnulom svetcu 
zabija bodež u bok, dok se nad prizorom pojavljuju 
tri krune, crvena, zlatna i srebrna. Isti prizor s is- 
tim elementima, ali zbog kadra tek nešto drukčije 
raspoređenima, naslikao je isti slikar na malom 
prikazu Stigmatizacije svetog Franje Asiškog i 
smrti svetog Petra mučenika. Ova mala slika čuva 
se u Strossmayerovcoj galeriji starih majstora u 
Zagrebu.!* Od ostalih prikaza mučeništva svetog 
Petra zanimljivi su još oni koje su napravili Pe- 
dro Berruguete, Bernardin da Asola, Giovanni 
Bellini, te jedan kasniji, barokni Domenichinov 
prikaz. 


Na cijelom nizu poliptiha, uglavnom u do- 
minikanskim crkvama, ali nije pravilo, među 
svetcima prikazan je sveti Petar mučenik. Stojeća 
figura/polufigura u dominikanskom habitu od svog 
se mnogo slavnijeg subrata i osnivača Reda, svetog 
Dominika, razlikuje po detaljima koji obilježavaju 
njegov martirij: na poliptihu Andreje del Mu- 
rana iz 1478. godine svetac je u punoj figuri, 
sa sićušnim klečećim moliteljem pred nogama. 
Obilježen je sjekirom koja mu je zabijena posred 
tjemena i palminom granom mučeništva. Sličan 
prikaz nalazimo na poliptihu Lovre Dobričevića 
pri dominikancima u Dubrovniku,“ jedino što je 
ovdje sveti Petar prikazan u polufiguri, u gornjem 
registru poliptiha u dvije razine. Španjolski slikar 
druge polovine 15. stoljeća Pedro Berruguete 
više je puta prikazivao svetog Petra mučenika u 
stojećim figurama te u prikazu mučeničke smr- 
ti. Posebno je zanimljiv njegov prikaz na kojem 
svetac stoji u punoj figuri i drži veliku palminu 
granu. U glavu mu je zabijena sjekira kao znak 
mučeništva, a na granu su nanizane tri krune. Na 
dinamičnu kasnobaroknom prikazu, oltarnoj slici 
svetog Pija, pape, s Tomom Akvinskim i Petrom 


13 Morante — Baldini, 1970., kat. br. 39, str. 94 — 95; Dulibić, 2007. 
14 Prijatelj, 1968., str. 29, sl. 20. 





PRILOG 3 — Shematski prikaz kompozicije iz kalničke 

crkve: 1. sveti Petar mučenik; 2. ubojica Carino; 3. tri 

krune koje anđeli nose kao simbol svetosti Petra muče- 

nika; 4. natis na tlu, prve riječi Vjerovanja; 5. moguć 

položaj redovnika Dominika izvan očuvanog dijela kom- 

pozicije; 8. lik donatora; 9. drvo života (usp. prilog 4, 5). 
Crtao: Z Balog. 


mučenikom, Sebastiana Riccija, sveti Petar kleči 
pored papina trona, glava mu je raskoljena, a pored 
njega na podu je oružje kojim je napadnut. Anđeo 
na nebu prinosi mu palminu granu dok drugi 
anđeli svetom Piju prinose ključeve kao simbol 
papinske tradicije svetog Petra apostola. 


Pojedinosti koje se strogo ponavljaju te 
formiraju podlogu za analizu kalničkoga svetog 
Petra mučenika, uglavnom su jasno prepoznatljivi: 
iako je 1 prema kronici života, a 1 prema likovnim 
prikazima stojeće figure svetog Petra mučenika 
(dakle onih koje nisu uklopljene u prizor martirija 
ili u koju drugu scenu iz njegova života) poznato 
da je svetom Petru najprije sjekirom raskoljena 
glava, a potom mu je zadan završni udarac u bok 
bodežom, u scenama njegove smrti redovito je 
prikazan taj drugi, završni udarac s leđa. Tomu 
može biti više razloga: prvenstveno slikar želi 
prikazati trenutak koji je najbliži njegovoj slavnoj 
i mučeničkoj smrti. Udarac bodežom u bok već 
polumrtva redovnika dodatno naglašava ubojičinu 
perfidnost i kukavičluk.“ Osim toga, možda naj- 


15 O ubojstvu svetog Petra mučenika očuvao se opis što ga je pred smrt 
ispričao brat Dominik, a u svom pismu prenosi papa Inocent IV.: 
Odlazeći iz Coma, gdje je bio prior braće svoga Reda, pošao je u 
Milano da protiv heretika obavi dužnost inkvizitora koju mu je po- 
vjerila Apostolska Stolica. Kako je već prije u javnim propovijedima 

važnije, već ranjeni i klonuli redovnik svojom 
krvlju piše u prašini puta riječi Vjerovanja. Ova 
najvažnija potvrda svetačke smrti ne bi se mogla 
uklopiti u scenu napada sjekirom mada bi jedna 
tako dramatična i slikovita scena zacijelo privukla 
slikara da ju je mogao uklopiti u ostale detalje. I 
kalnički sveti Petar svojim prstom šara po napisu 
prvih riječi Vjerovanja, ali on ih ne piše krvlju. 
Napis nije crvene boje, a redovnikov prst djeluje 
kao da stoji iznad napisa i tek ga pokazuje. I ne 
samo da izostaje moment pisanja krvlju, nego 
krvi praktički i nema na ovom prikazu okrutnog 
ubojstva. Redovnik kleči bez napora rukama go- 
tovo nježno dodirujući drvo i napis na tlu, njegovo 
lice ne odaje užas ni bol, nego je potpuno smireno, 
čak uz naznačen smiješak. Takav odnos uvjetuje 
stil slikara, koji pripada krugu internacionalnog, 
dvorskog stila.“ Ovdje treba komentirati još neke 
posebnosti kalničke scene. 

Učestalo, mada ne 1 redovito, nad glavom 
ili na drugi način u vezi sa svetim Petrom muče- 
nikom pojavljuju se tri krune. Krune najčešće 
lebde zrakom ili ih prinose anđeli, a u jednom 
primjeru vidjeli smo i da mogu biti nanizane na 
palminu granu. Iako krune ni u jednom slučaju ne 
stoje svetcu na glavi, nedvojbeno su njemu nami- 
jenjene. Krune su znale zbuniti autore.!" Krune 
međutim treba gledati u okviru skolastičkog tu- 
mačenja značenja krune i svetačkog svetokruga 
(aure). Uobičajeno jezično tumačenje riječi aureola, 
koja se u odgovarajućim adaptacijama pojavljuje u 
mnogim jezicima, jest zlatni krug koji se javlja oko 





prorekao, jedan između heretika, nagovoren molbom i novcem, bijesno 
se bacio na svetog putnika. Bio je to vuk protiv janjeta, okrutan protiv 
nježnog, bezbožnik protiv sveca, žestok protiv blagog, poganin protiv 
sveca; oborio se na nj svom snagom da ga ubije, žestokim udarcem 
razbija glavu sv. Petra nanijevši mu tešku ranu. Mač je bio sav obli- 
ven krvlju časnog čovjeka koji nije težio da izbjegne svog neprijatelja. 
On se odmah ponudio kao žrtva, strpljivo podnoseći ponovljene 
udarce svog krvnika koji je u svom svetogrdnom bijesu nekoliko puta 
izbo slugu Gospodnjeg i na mjestu ga ubio. U isto vrijeme svetac se 
nije žalio, nije mrmljao, sve je sa strpljivošću podnosio preporuču- 
jući svoju dušu Gospodinu: In manus tuas... Gospodine, u ruke tvoje 
bio sve do sada, kako svjedoči nesretnik koji je postao vjernik, i brat 
dominikanac, njegov (Petrov) sudrug, koji je istom zgodom ranjen, a 
nadživio ga je nekoliko dana. Ali kako se je još Gospodinov mučenik 
micao, okrutni ubojica zgrabio je bodež i probo mu bok. (Prema: 
Dulibić, 2007.). 

16 Usp.: Deanović, 1961., str. 23 — 25. 

17 Deanović, 1961., str. 26, čak izrijekom odbija mogućnost da bi krune 
bile u vezi s prikazanom scenom te ih smatra nekim simbolom veza- 
nim za donatora. Međutim s obzirom na učestalost pojave kruna na 
drugim prikazima mučeništva svetog Petra jasno je da su krune dio 
svetačke legende. 

glave u pravilu svakog svetca. Ovo je tumačenje 
međutim samo djelomično točno. Skolastičari ra- 
zlikuju auru i aureolu.* Prema Albertu Velikom 
(Albertus Magnus) postoje dva vidljiva znaka 
blaženstva, sjaj koji se naziva aura i poseban znak 
koji se naziva aureola." Aureola je dodatni znak 
koji svetac zaslužuje ne samo svetim životom 1 os- 
vjedočenim posmrtnim blaženstvom, nego još ne- 
kim dodatnim uvjetima. Toma Akvinski također 
posvećuje posebnu pažnju svrstavanju svetaca pre- 
ma vidljivim i nevidljivim znakovima te naglašava 
da je svatko u životu suočen s trima kušnjama 
te svladavanjem pojedine od njih stječe dodatnu 
posebnu čast: kušnja puti potpuno 1 savršeno nad- 
vladava se cjeloživotnim djevičanstvom, kušnja 
svijeta nadvladava se mučeništvom, odnosno oda- 
biranjem smrti i odricanjem od svijeta, a kušnja 
đavla nadvladavanjem neprijatelja vjerom.?" U tom 
smislu svojstva koja svetce dodatno kategoriziraju, 
jesu djevičanstvo, mučeništvo i doktrina. Svako od 





PRILOG 4 — Shematski prikaz kompozicije slike Fra An- 
gelica: 1. sveti Petar mučenik; 2. ubojica Carino; 3. tri 
krune koje lebde nad glavom Petra mučenika kao simbol 
svetosti; 4. natpis na tlu, prve riječi Vjerovanja; 5. re- 
dovnik Dominik; 6. drugi ubojica; 7. bojna sjekira, prvo 
oružje kojim je svetcu raskoljena glava. Crtao: Z Balog. 


18 Hall — Uhr, 1985., str. 567 — 569. 
19 Hall — Uhr, 1985., str. 568. 
20 Hall — Uhr, 1985., str. 569. 

ovih svojstava, kao vidljiv dokaz postignute časti, 
simbolizira se krunom koju svetac/svetica dobiva 
povrh zlatnoga kruga, aure, koja mu je zajamčena 
stanjem svetosti. Na taj način svetac/svetica može 
u sasvim posebnim slučajevima, kada ispuni sve 
uvjete, povrh aure »prikupiti« i do tri krune. Češće 
je međutim u prikazivanju svetaca ograničiti se na 
samo jednu krunu koja simbolizira posebnu čast, 
bez obzira na to koliko je »kruna« prikupio. 





PRILOG 5 — Shematski prikaz kompozicije slike Giovannija 
Bellinija: 1. sveti Petar mučenik; 2. ubojica Carino; 4. umje- 
sto napisa na tlu s prvim riječima Vjerovanja prikazana je 
knjiga koju je svetac ispustio, simbol doktrine i vjere; 5. re- 
dovnik Dominik; 6. drugi ubojica; 7. bojna sjekira, prvo 
oružje kojim je svetcu raskoljena glava. Crtao: Z Balog. 


Sveti Petar mučenik često se prikazuje s 
trima krunama kako bi se na taj način naglasilo da 
je popularni dominikanac bio prvi svetac s pravom 
da nosi sve tri krune."! I dok su njegova vjerska 
doktrina i mučeništvo bili neprijeporni, određene 
dvojbe pojavile su se oko trećeg uvjeta, tjelesne 
čistoće. Kako su ga još za života braća optužila 
za blud budući da su se iz njegove ćelije znali čuti 
ženski glasovi, a on je na ispitivanju samo po- 
navljao da je čist, bez daljnjih objašnjenja, nakon 
njegove smrti njegov je ispovjednik sve objasnio: 
ispričao je kako su svetog Petra u molitvi često 
pohađale svete djevice i molile zajedno s njime.?? 
Tako je bio ostvaren i taj uvjet te nije bilo protivno 
doktrini prikazivati svetca sa svim trima časnima 
krunama — aureolama. Tri anđela prinose krune 
koje nad prizorom oblikuju trokut. S obzirom 
na poseban svečev značaj i njegov žestok sukob 


21 Hall — Uhr, 1985., str. 584. 
22 Hall — Uhr, 1985., str. 584. 


s katarima, koji ga je i poveo u mučeništvo, ovo 
se može tumačiti kao dodatna referencija prema 
Svetom Trojstvu, što je jedna od dogama koju su 
katari i albigenzi žestoko poricali. Raspored kruna 
nije uvijek jednak, češće će se naći jedna iznad 
druge, a kod Fra Angelica, možda kao dodatan ak- 
cent na mističan značaj ovih kruna, izostaju anđeli 
koji bi ih nosili. Krune jednostavno lebde zrakom, 
same za sebe. U jednaku trokutastu rasporedu 
ponekad su krune kojima je krunjena Bogorodica. 
Njene tri krune nemaju potpuno isto značenje jer 
kod nje izostaje mučeništvo, a i pitanje vjerske 
doktrine kod nje bi bilo prijeporno — Bogorodica 
je tri krune zaslužila činjenicom da ju krune osob- 
no sve tri božanske osobe Svetog Trojstva. Sličnu 
dispoziciju trokuta, ali s vrhom okrenutim prema 
dolje, nalazimo na prikazu svete Katarine iz Siene 
na drvorezu s kraja 15. stoljeća. 


Druga je posebnost kalničkoga svetog Petra 
mučenika prisutnost klečećeg lika (donatora) 
pored svetca. Sama činjenica da se donator javlja 
ovako usred dramatičnog prikaza mučeničke smrti 

PRILOG 6 — Sveta Katarina Sijenska s trima krunama 
svetosti, drvorez. Prema: Hall — Uhr, 1985., str. 583, sl. 14. 


23 Hall — Uhr, 1985., str. 583, sl. 14. 

(koji je u ovom slučaju, kako smo već napomenuli, 
manje dramatičan i manje krvav nego što je uobi- 
čajeno) te da se javlja u veličini koja je gotovo 
jednaka prikazanom svetcu, važna je i povlači pi- 
tanja: Je li to jedini prikaz donatora u kapeli? Ako 
jest, onda to ukazuje na poseban položaj koji ima 
sveti Petar mučenik u izgubljenom ciklusu zidnih 
slika. Ako nije, teško je zamisliti toliko ohola 
donatora koji bi bio prikazan višekratno u jednoj 
tako pretencioznoj dimenziji usred svetačkih prika- 
za. Iznosimo dvije mogućnosti: položaj prikaza 
mučeništva svetog dominikanca doista je idealan, 
na sjevernom zidu koji je cijeli dan osvijetljen od 
južnih prozora, na sredini zida po dubini i visini, 
idealan položaj da se ovdje prikaže donator. To 
je realan izbor, ali izbor koji ipak istovremeno 
ukazuje na poseban kult svetca, koji izvan do- 
minikanskoga kruga ostavlja malo traga u umjet- 
nosti. Druga je mogućnost da je bilo više donatora 
koji su bili prikazani u pojedinim scenama. Ovu 





PRILOG 7 — Crkva svetog Brcka na Kalniku, detalj 
kompozicije: klećeći donator. Fotografija: Z. Balog. 

mogućnost priziva činjenica da se i u drugom, 
kasnijem ciklusu zidnih slika nalaze najmanje dva 
prikaza klečećih molitelja, vjerojatno donatora. No 
s obzirom na visok položaj prikazanog donatora 
u sceni mučeništva svetog Petra varijanta s više 
donatora ipak je malo vjerojatna. 


Zanemarujući privremeno ovu spekulativnu 
digresiju, usredotočujemo se na očuvani prikaz 
donatora kako bismo ustanovili što nam može 
reći. Na donatorovu liku dulje se u svojoj studiji 
zadržala i A. Deanović.*“ Međusobnim prepli- 
tanjem stilskih i povijesnih argumenata autori- 
ca navodi prema osobi Ludovika I. Anžuvin- 
ca. Ograničavajući zidne slike stilski na drugu 
polovinu 14. stoljeća, odbacuje druge mogućnosti 
budući da u jednom razdoblju kraja 14. stoljeća 
Kalnikom gospodari vojvoda Hrvoje. Razumno 
je pretpostaviti, zaključuje autorica, da Hrvoje ne 
ulazi u potencijalni krug donatora slikarije koja 
prikazuje osvjedočenog borca protiv katarske he- 
reze, s kojom je Hrvoje bio otvoreno povezan. U 
samosvijesti donatora, koji je tek neosjetljivo manji 
od čašćenog svetca, Deanović prepoznaje jedino 
razinu kraljevske osobe, a dodatno svoju smionu 
tezu podupire povijesno dokazanim toplim odno- 
sima koje Anžuvinac gaji prema dominikancima. 


Možemo li braniti, pače ojačati ovu smionu 
ideju da je u skromnoj provincijskoj kapelici za- 
padne Slavonije sačuvan jedan od ambicioznijih 
portreta moćnog Ludovika Velikoga. Možemo 
li ju, naprotiv, s obzirom na autoričin ugled i na 
složenu argumentaciju koju iznosi, napasti, a da 
ne ponudimo barem jednako dobre argumente? 
Jedini protuargument koji autorica dopušta, jest 
činjenica da je slika na kojoj je kralj mladolik, 
trebala nastati u kasnim godinama njegova života. 
Ovo očigledno proturječje ona brani slikarovom 
slobodom da se, u skladu s vladajućim ukusom 
vremena, služi manirističkim načinom izražavanja, 
u tragu idealizma kasne gotike.“ Dodatni (pro- 
tu)argument koji nalazimo na ovoj figuri, donato- 
rov je kostim. Moda 14. i 15. stoljeća dinamična je 
i živa u svojoj brzoj smjeni, gotovo nalik današnjoj 
modnoj smjeni. Posebno u dvorskim krugovima. 
Donator nosi bogato nabran plašt koji je sitnim 


24 Deanović, 1961., str. 25 — 26. 
25 Deanović, 1961., str. 26. 

PRILOG #8 — Portret Leonella d'Este, autor Pisanello, 
oko 1441. godine. Prema: http://www.wga.hu/indexl.html 
(listopad 2010.). 


pucetima usko kopčan oko vrata tvoreći visok 
ovratnik. Plašt je jednostavno krojen, vjerojatno 
kao širok oval, koji bez šivanih rukava, samo s 
prorezima za ruke, pada oko tijela. Podstavljen je 
bijelom bojom, vjerojatno krznom, a kada bi lik 
ustao, bio bi dugačak do koljena ili malo duži. 
Na žalost donator je gologlav te nam izostaje dra- 
gocjen podatak o njegovu pokrivalu za glavu, što 
je u srednjovjekovnoj muškoj modi signifikantan 
podatak. 

Detalji kostima, poput uska visoka ovratnika 
s pucetima, debelim naborima i prorezima za ruke 
umjesto krojenih rukava, ipak ukazuju na nešto 
kasnije vrijeme: nalazimo ih na minijaturama 
Časoslova vojvode od Berryja,“ na Pisanelo- 
vim crtežima i slikama,“" na slikama Gentilea 
da Fabriana,** na portretu kralja Sigismunda na 
fresci iz 1415. godine? te na još nekim prikazima 


26 Meiss, 1993. 

27 Dell'Acqua — Chiarelli, 1972. 
28 Micheletti, 1976. 

29 Buran, 2006., sl. 11, str. 314. 


iz kasnog razdoblja dvorskog stila, kod naraštaja 
slikara na razmeđi gotike i renesanse. Svakako sve 
paralele ukazuju na godine oko prve četvrtine 15. 
stoljeća. Ipak, ove paralele, koliko god sugestivne, 
nikad nisu toliko potpune da bismo im sa stopos- 
totnom sigurnošću pridružili kalničkog donatora. 
No neke zaključke možda možemo predložiti: 
tip nabrana ogrtača koji obavija tijelo u gustim 
naborima tvoreći »čajnik-konturu«, ne nalazimo 
prije 15. stoljeća ni u kraljevskim ni općenito u 
velikaškim portretima. Uzak se visok ovratnik 
doduše pojavljuje, ali sa sasvim drukčijim tipom 
ogrtača, plašta. Dinamična modna smjena mogla 
bi doduše provincijsku crkvu u Kalniku i njezina 
nepoznatog donatora ostaviti jedan naraštaj u 
zaostatku, ali je teško povjerovati da bi za više 
od četvrtine stoljeća anticipirao modu, pa čak 
i ako prihvatimo pretpostavku da bi se radilo o 
kraljevskom portretu. Naravno, ovdje smo se dužni 
ograditi: modna smjena mnogo je življa i efemerni- 
ja te su izvori za proučavanje mode, prije pojave 
modnih grafika i modnih žurnala, jako fragmen- 
tirani pa stoga nije potpuno isključena datacija 
ovoga pomodnoga kostima šira od one na koju 
ukazuje komparativna građa. Oprez je potreban 
prvenstveno zbog autoričina velika ugleda na po- 
dručju srednjovjekovnoga zidnog slikarstva sjever- 
ne Hrvatske. Ipak, dok ne pronađemo barem neka- 
kvu neovisnu potvrdu za postojanje slična kostima 
u vrijeme Ludovika Anžuvinca, tražit ćemo drugo- 
ga kandidata za nepoznatog donatora u razdoblju 
koje pokriva njegov kostim. 





PRILOG 9 — Montefalco, kapela svetog Franje Asiškog, 
ciklus iz života svetog Franje, Benozzo Gozolli, 1452. 
Prema: http://www.wga.hu/indexl.html (listopad 2010.). 

Uzimajući u obzir vrijeme prema kojem nas 
povlači donatorov kostim te podatke koji tvore 
povijesni okvir kalničkoga grada i slobodnog 
trgovišta Brezovice podno Kalnika, a uvažavajući 
ono što je zaključila Ana Deanović o donatoru kao 
osobi kraljevske ili barem približno takve važnosti, 
sužavamo izbor kandidata. S početkom turbulent- 
noga 15. stoljeća nerazmrsivo se izmjenjuju utjecaji 
protukraljeva Sigismunda i Ladislava Napuljsko- 
ga te to politički trusno doba građanskog rata i ne 
pruža prostora za bogate i birane donacije. Radije 
bismo ih zamislili u trenutku predaha, kada kona- 
čni pobjednik borbe za prijestolje, Sigismund, ima 
prilike zahvaliti sudbini i nebeskim zaštitnicima za 
pobjedu u pravednoj borbi za Božjom providnošću 
namijenjeno mu prijestolje svete krune. A jednako 
tako 1 njegovi najvjerniji privrženici. Nagađanjima 
i daljnjim istraživanjima ostavljamo uzak izbor 
imena osim mladog Sigismunda: Je li to tko iz 
obitelji Celjskih, Gorjanskih itd.? Privlačnom se 
čini ideja da na kalničkoj slikariji naslutimo mla- 
denački portret kontroverznog Sigismunda?" ili 
njegova tasta, pobožnog Hermana Celjskoga, ali 
nam se čini da za jednu takvu spekulaciju ima 
ipak premalo čvrstih točaka. Ipak spomenimo 
da su obojica bili snažni branitelji »prave vjere«, 
Sigismund kao dokazani progonitelj heretika u 
bosanskim »križarskim ratovima«, a Herman 
jednako tako kao revnosni zatornik krivovjernika 
i vještica, velikodušni donator crkvenim ustano- 
vama. 

Još je jedan element kojemu na prikazu treba 
posvetiti posebnu pozornost, drvo koje raste u sre- 
dini slike te se, sudeći po aktivnoj ulozi koju ima 
prema sudionicima drame, ovdje ne nalazi nimalo 
slučajno. Radi li se o drvetu života, iskonskom 
katalizatoru vječnog života? 

Drvo života dio je kršćanske ikonografi- 
je, koje nalazi svoju potvrdu u Knjizi postan- 


30 Malo je ipak vjerojatno da bismo u liku donatora mogli tražiti mla- 
dog Sigismunda. U vrijeme na koje nas navodi portret, Sigismund 
više i nije tako mlad, a argument koji je A. Deanović postavila da 
izbjegne razliku godina za svoga predloženog Ludovika Velikoga, 
kod Sigismunda nikako ne bismo mogli pretpostaviti: svi njegovi 
očuvani portreti prikazuju ga realistički, odgovarajući modi i uzrastu, 
s neizostavnom bradom i karakterističnom kapom. Međutim sasvim 
je druga situacija ako malo zanemarimo modne argumente i vratimo 
se na raniju dataciju zidnih slikarija: Tada bismo mogli pretpostaviti 
mladog Sigismunda, zaručnika Ludovikove kćeri Marije, koji se 1385., 
u dobi od 17 godina oženio kraljicom i krenuo u ostvarenje ospora- 
vanog prava na svetu krunu. 

PRILOG 10 — Crkva svetog Brcka na Kalniku, detalj 
kompozicije: svetac kleči uz drvo života. 
Fotografija: Z. Balog. 


ka)?! a predstavlja personifikaciju vječnog života. U 
kršćanskoj je ikonografiji drvo života rijetko motiv 
po sebi, ali se često pojavljuje u alegorijskim kom- 
pozicijama, redovito kao antiteza drvetu spoznaje. 
Ubiranje ploda s prvoga skrivilo je čovjekov pad 
te se uz njega nalazi pramajka čovječanstva i uz- 
ročnica tog pada, Eva, a oko stabla se omata zmija 
— sotona. Nasuprot tomu, s drveta života plod ubire 
Bogorodica. Kako bi se antiteza naglasila, ponekad 
se niz drvo života spušta zmija simbolizirajući 
završetak razdoblja svoje vladavine nad ljudskim 
dušama. Na složenoj simboličkoj kompoziciji s 
centralnim prikazom Živoga križa u župnoj crkvi 


31 Post 3:22. Zatim reče Bog: »Evo, čovjek postade kao jedan od nas - 
znajući dobro i zlo! Da ne bi sada pružio ruku, ubrao sa stabla života 
pa pojeo i živio navijeke!« (Prema: http:/www.hbk.hr/biblija/, pregle- 
dano: listopad 2010.). 

PRILOG 11 — Crkva svetog Jurja, Ptuj, Živi križ, oko 
1470. — 1480., detalj, Bogorodica pored drveta života. 
Fotografija: Z. Balog. 


u Thorlu (Koruška — Austrija),** s lijeve i desne 
strane od raspeća nalaze se drvo spoznaje i drvo 
života. Naga Eva pored drveta spoznaje u trenutku 
dok ubire jabuku, dio je skupine onih koji su s 
lijeve strane Spasitelju. Pored nje je zaslijepljena 
Sinagoga, koju križ svojom moći ubija, a pod 
nogama joj je prikaz predvorja pakla, limba, koji 
đavao nastoji braniti od spasiteljske moći križa. U 
zrcalnoj slici nasuprot Evi nalazi se Bogorodica, 
koja s drveta života ubire plod koji jamči vječni 
život (usp. navod iz Post 3:22). U kapeli »de1i 
Dieci« u bolonjskoj bazilici svetog Petronija nalazi 
se neuobičajen prikaz raspeća:** Isus je razapet 


32 Fiiglister, 1964., str. 43 — 48; Zauner, 1980.; Timmermann, 2001., str. 
146, sl. 5; Balog, 2008., str. 137 — 139. 

33 Fiiglister, 1964., str. 26 — 28, 112 — 121; Hoffler, 1968., str. 435 — 436, 
sl. 3. 


na živom stablu oko kojeg se omata zmija, a s li- 
jeve i desne strane stabla grupirani su likovi. Eva 
predvodi skupinu u kojoj su Adam i starozavjetni 
patrijarsi, dok s desne strane Bogorodica predvodi 
svetog Petra, apostole 1 svete djevice. Ovaj prikaz 
simbolički objedinjava oba ključna drveta Biblije, 
starozavjetno drvo spoznaje i novozavjetno drvo 
života.** Transformacija jednoga u drugo događa se 
Isusovom žrtvom koja se upravo odvija na drvetu 
— križu. U misalu Bernharda von Rohra nalazi 
se sličica zelenog stabla kojemu lijevo i desno 
stoje naga Eva i Bogorodica.“ Njihov je odnos 
naglašen potpuno simetričnim stavom i pokretom 
ruku, koji se kod obiju do u tančine ponavlja. U 
krošnji drveta nalaze se s Evine strane lubanja, a 
s Bogorodičine raspelo. Jednako kao na bolonjskoj 
fresci i ovdje se ponavlja doktrina o prekidu života 
u sjeni jednoga biblijskog drveta 1 početku vječnog 
života posredstvom drugoga, drveta života, koje 
nakon starozavjetne zabrane postaje dopušteno 
čovjeku, a sve zahvaljujući Spasiteljevoj žrtvi. 
U rukopisu Luja XII. Bogorodica je prikazana 
kako sjedi usred grana drveta jabuke.* Nije u is- 
tom tragu kao do sada navedeni primjeri, ali opet 
upada u oči bliskost Bogorodice kao posrednice 
spasenja s drvetom jabuke. Ovakve alegorijske 
skupine, koje su davale vizualni »background« 
živoj propovjednikovoj riječi, uobičajene su i 
raširene u razdoblju prije Tridentinskoga koncila, 
dok se nakon Koncila teme koje 1 nisu bile strik- 
tno zabranjene (mada je bilo i takvih), pojavljuju 
znatno manje i ustupaju mjesto sjajnima baroknim 
nebeskim vizijama i ekstazama. 


Zbog čega povezujemo problematiku drveta 
života s drvetom koje se nalazi na zidnoj slici 
mučeništva Petra iz Verone? Ako ponovno pogle- 
damo scenu te svratimo pozornost na poseban od- 
nos napadnutog redovnika i drveta u sredini slike, 
uočit ćemo neke važne pojedinosti: u prostoru u 
kojem nema ničega drugoga do plave neutralne po- 


34. Hoffler, 1968., str. 435 — 436. 

35 Fiiglister, 1964., sl. 6. Isti autor donosi još nekoliko primjera 
»simetričnih« prikaza Eve i Bogorodice oko biblijskog stabla koje je 
istovremeno drvo spoznaje i drvo života, ovisno s koje se strane gleda, 
ali nigdje simetričnost nije tako izražena kao u navedenoj minijaturi: 
SL. 1., 2., 3., 7., 8., Ladner, 1979., str. 255, sl. 23. 

36 Prikaz Marije u granama drveta jabuke simbolizira njeno djevičanstvo. 
Jabuka je u istoj alegoriji simbol Isusa. Ova se alegorija temelji na 
nabožnoj poemi Guillaumea de Deguillevillea, iz sredine 14. stoljeća. 
Prema: Harris, 1938., str. 285 — 286, također sl. 42b. 

zadine, prostoru koji je toliko neodređen da bi se 
gledaocu ukazalo na ono što je bitno, a ne da bi se 
zabavio mnoštvom epizoda, jedini predmet osim 
ljudi, aktera radnje i njihovih atributa, jest to sta- 
blo. Ispunja punu visinu i više od trećine prostora. 
No to sve ne bi bilo tako bitno, usredotočimo se 
na redovnika: napadnut od ubojice i već s nekoliko 
smrtonosnih rana, primajući upravo onaj posljednji 
smrtonosni udarac, svetac se ne brani, ne pada 
beznadno i pomireno sa sudbinom na tlo. On se, 
naprotiv, održava u poluuspravnu stavu i jednom 
rukom pokazuje na tekst Vjerovanja, a drugom 
dodiruje drvo. Njegovu akciju možemo tumačiti 
na jedan mogući način: svetac upravo prolazi 
drugu skolastičku kušnju, odriče se ovog života 
u korist obećanoga vječnog života. Njegove ruke 
povezuju Vjerovanje i život, njegova smrt početak 
je vječnog života. Simbolika, današnjem čovjeku 
složena i nejasna, bila je savršeno bliska u svijetu 
u kojem složene simboličke scene poput »živoga 
križa« funkcioniraju kao ilustracija žive riječi." 
Zaključujemo da je u kontekstu ove zidne slike 
drvo u sredini kompozicije mišljeno upravo kao 
drvo života, drvo koje će posredovati do vječnog 
života i ovaj kratkotrajni život učiniti nevažnim 1 
vrijednim žrtvovanja za vjeru. 

Kult svetog Petra mučenika na našim je stra- 
nama vezan isključivo za Dominikanski red, a 
tako je uglavnom i inače izvan Italije. U sjevernoj 
Italiji kult mu je, razumljivo, snažno raširen. U 
Hrvatskoj, izvan dominikanskoga konteksta, jedva 
da bi se našao (ako bi) prikaz ovog svetca te je 
u tom pogledu ova zidna slika posebna rijetkost. 
Uzmemo li u obzir i ostale navedene ikonografske 
posebnosti, poput skolastičkih kruna — aureola, 
drveta života i zagonetnog donatora, svakako 


zidnih slika u Hrvatskoj. 


Na prikaz svetog Petra mučenika gotovo se 
neposredno veže i drugi, bar donekle sačuvan 
prikaz starijeg ciklusa zidnih slikarija. To je re- 
dovnikova glava s tonzurom, ruke s podignutim 
prstom. Sve što je ostalo od prizora, redovnikova 
su glava i ruka te čudan predmet iza njegovih 
leđa u kojem A. Deanović prepoznaje raskošan 
naslon prijestolja. U napisu nad redovnikovom 


37 Opširnije: Balog, 2008. 

PRILOG 12 — Crkva svetog Brcka na Kalniku, detalj 
ciklusa zidnih slikarija: sveti Benjamin. 
Fotografija: Z. Balog. 


glavom Deanović čita S BENEDICT te se njena 
daljnja analiza fragmenta temelji na slutnji da 
se radi o tome svetcu. Međutim pažljivijim čita- 
njem sačuvanih slova mogu se pojaviti dvojbe oko 
takva čitanja. Iako se napis nalazi na oštećenoj 
zoni slikarije, s priličnom sigurnošću očitavamo 
S BENL.MI., što ostavlja malo prostora za bilo 
koje drugo ime osim S BENIAMIN. Sveti Benja- 
min, koji nema ništa zajedničko sa sinom ljubim- 
cem starozavjetnog patrijarha Jakova, redovnik je 
iz ranog razdoblja kršćanstva, negdje iz 5. stoljeća, 
te je umro mučeničkom smrću boreći se protiv 
poganstva u Perziji. Jedan je od zaštitnika perzij- 
ske kršćanske zajednice, a kult mu je ograničeno 
prisutan u Istočnoj crkvi, dok je u zapadnom 
kršćanstvu gotovo nepoznat. Stoga je dosta teško 
prihvatljivo, mada ne i nemoguće, da bi nekim 
čudnim putovima vijesti o ovom svetcu došle i do 
Kalnika. 


Sveti Benjamin na ikonama se prikazuje kao 
bradat redovnik u stilu Pravoslavne crkve, dok na 
fragmentu kalničke slikarije vidimo redovnika s 
tonzurom u stilu Zapadne crkve. To ipak ne mora 
zbunjivati: kada bi kojim čudnim putom slikar 
dobio narudžbu da prikaže perzijskog monaha 
Benjamina u kalničkoj crkvi, on bi ga zacijelo 
prikazao onako kako jedino zna i poznaje izgled 
redovnika, kao domaćeg redovnika u crnom habitu 
s tonzurom. Knjiga koju redovnik drži, odgovara 
činjenici da je Benjamin naučavao vjeru među 
poganskim obožavateljima vatre te je zbog toga 
i podnio mučeničku smrt. Ukratko, ništa na ovoj 

slikariji ne bi se protivilo atribuciji redovnikova 
lika svetom Benjaminu, osim činjenice da bi to 
bio doista rijedak prikaz svetca koji je u zapadnoj 
ikonografiji gotovo potpuno nepoznat. 


SAŽETAK 


Ciklus zidnih slikarija u lađi crkve svetog 
Brcka na Kalniku — ikonografsko-ikonološka 
studija 

Crkva svetog Brcka na Kalniku građena je 
negdje u 14. stoljeću, a novo svetište 1 obrambeni 
zvonik dograđeni su na prijelazu 15. u 16. stoljeće. 
U crkvi su sačuvane zidne slikarije iz obiju faza 
izgradnje crkve. Ova se studija bavi starijim slojem 
slikarija iz 14. ili početka 15. stoljeća. Na početku 
je dan kraći osvrt na kult svetog Brcka, koji se 
veoma rijetko sreće u hrvatskim zemljama. Po- 
stoje samo dvije crkve posvećene tomu svetcu te 
nekoliko toponomastičkih potvrda mogućega kulta 
istog svetca. 

Razmotreni su očuvani fragmenti dviju nasli- 
kanih scena iz svetačkih života, dok su dva manja 
fragmenta zanemarena. Analiza je provedena sa 
stanovišta ikonografskog sadržaja 1 ikonološkog 
položaja tih fragmenata: 

U najvećoj mjeri očuvana je scena smrti 
svetog Petra mučenika (iz Verone), svetca čiji 
su prikazi veoma rijetki u Hrvatskoj. Domini- 
kanski svetac mučenik iz 13. stoljeća najčešće 
se prikazuje u sceni mučeničke smrti. Prikaz je 
analiziran na temelju usporedbe s nekim drugim 
prikazima mučeništva svetog Petra, od slikara 
talijanske renesanse, Fra Angelica i nekih drugih. 
Svetac pada pod udarcima bodeža ubojice koji 
mu stoji s leđa, a pred njim kleči donator. Poseb- 
nosti su ovog prikaza tri svetačke krune koje mu 
prinose anđeli, a simboliziraju mučeništvo, čistoću 
i predanost vjeri. Ove krune, njihovo značenje 
i ulogu u obilježavanju posebne svetosti, osim 
aureole, razmatrali su skolastički filozofi te je 
Petar mučenik bio prvi svetac kojemu je priznato 
pravo da se prikazuje s svim trima krunama. 
Posrćući pod smrtonosnim udarcem, svetac na 
tlu pokazuje prstom riječi Vjerovanja dok mu se 
druga ruka oslanja o stablo. Izvodi se zaključak 
da stablo simbolizira biblijsko drvo života. Lik 
donatora koji kleči pred svetcem, u pomodnom je 


magnatskom kostimu koji pomaže da predložimo 
korekciju prijašnje datacije, odnosno da ju iz druge 
polovine 14. stoljeća pomaknemo u prvu četvrtinu 
15. stoljeća. O donatorovoj osobi veoma je teško 
pokušati nagađati budući da se radi o razdoblju 
rata protukraljeva, »protudvorskog pokreta« u 
Hrvatskoj i Slavoniji te se mogući kandidati brzo 
smjenjuju. Donatorov kostim ipak sužava razdoblje 
mogućeg nastanka na prvu i početak druge četvr- 
tine 15. stoljeća. 


Drugi fragment prikazuje glavu redovnika 
koji je obilježen napisom. Oštećeni napis ostavlja 
dvojbu radi li se o svetom Benediktu ili svetom 
Benjaminu. Budući da napis vjerojatnije ukazuje 
na Benjamina nego na Benedikta, razmatra se 
mogućnost da se ovaj, u Zapadnoj crkvi gotovo 
nepoznat svetac, nađe ne slikarijama kalničke 
crkve. 

SUMMARY 


Wall paintings in the nave of St Brixius in 
Kalnik (iconographic and iconologic study) 


Keywords: Kalnik, wall paintings, Peter the 
Martyr, Dominicans, scholasticism, grantor, Goth- 
ic style, iconography, iconology 


The church of St Brixius in Kalnik was built 
in the 14th century whereas a new shrine and 
defensive bell-tower were added at the turn of 
15-16th centuries. The church itself houses wall 
paintings from both periods of its construction. 
This paper refers to the older layer of paintings 
from the 14th or the beginning of the 15th century. 
It starts with a short history of St Brixius's cult, 
rather rare in Croatia. There are only two churches 
dedicated to this saint and not much toponomastic 
evidence of the cult. 


The paper further on deals with undamaged 
fragments of the two scenes from the lives of 
saints. 

The scene of the death of St Peter the Martyr 
of Verona, the one very rarely painted in Croatia, 
is very well preserved. This 13th century saint 
martyr belonging to the Dominican order is most 
often shown at his death. It can be compared to 
some other death scenes painted by Italian renais- 
sance painters such as Fra Angelico. The saint 
falls stabbed by an assassin who stands behind 
while a grantor kneels in front. What is unique in 
this scene are the three saintly crowns brought by 
angels, symbolizing martyrdom, purity and faith. 
These crowns and their significance in marking 
the outstanding sanctity together with the aure- 
ole, were discussed by scholastic philosophers, so 
Peter the Martyr was the first saint that could be 
presented with all three crowns. Stumbling after 
a lethal knock, the saint points with his finger at 
the words of the Creed while his other hand leans 
against a tree. It can be concluded that the tree 
symbolizes Biblical Tree of Life. The figure of 
the grantor kneeling in front of the saint is shown 
in the then fashionable magnate costume, which 
helps us to correct an earlier attribution, namely 
to shift the work from the second half of the 14th 
century to the first fourth of the 15th century. It is 
hard to speculate on who the grantor might have 
been as it was the time of war between counter- 
kings, so called 'anticourt movement" in Slavonia 
and Croatia, so possible candidates were quickly 
replaced. The grantor's outfit, however, clearly in- 
dicates that the painting was made in the first half 
of the 15th century. 


The other fragment shows a monk's head and 
is marked with inscription which is damaged, so it 
is not certain if the head represents St Benedict or 
St Benjamin. According to some details it is more 
likely that the saint is Benjamin and if this proves 
to be true, it opens a completely new range of 
interpretation as Benjamin has always been con- 
sidered almost unknown saint in the Church of 
the west. The question is what caused the painter 
to put St Benjamin on the painting in St Brixius 
of Kalnik. 


